मुंबई: भारत की सीमित आेवर क्रिकेट टीम के कप्तान महेंद्र सिंह धोनी ने कहा कि उनका जल्द संन्यास लेने का कोई इरादा नहीं है और वह केवल क्रिकेट पर ध्यान देना चाहते हैं। बीती रात यहां ‘एम एस धोनी द अनटोल्ड स्टोरी’ फिल्म का ट्रेलर लांच किया गया जिसमें धोनी, अभिनेता सुशांत सिंह राजपूत, निर्देशक नीरज पांडे और फॉक्स स्टार स्टूडियो के विजय सिंह शामिल हुए। जब धोनी से उनके अगले कदम के बारे में पूछा तो उन्होंने कहा, ‘‘इस सवाल का जवाब देना मुश्किल है। जब मैं बड़ा हो रहा था, तो मेरी जिंदगी में दो ही विकल्प थे – क्रिकेट खेलना और पढ़ाई करना। जब मुझे नौकरी मिली तो मैं आश्वस्त हो गया कि अगर क्रिकेट नहीं हुआ तो मेरे हाथ में एक अच्छी नौकरी है। ’’